
««ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ», «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», ««ԳՆՈՒՄՆԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ, ««ՏՆՏԵՍԱԿԱՆ ՄՐՑԱԿՑՈՒԹՅԱՆ ԵՎ ՍՊԱՌՈՂՆԵՐԻ ՇԱՀԵՐԻ ՊԱՇՏՊԱՆՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», ««ՊԵՏՈՒԹՅՈՒՆ-ՄԱՍՆԱՎՈՐ ԳՈՐԾԸՆԿԵՐՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ», ««ՍՆԱՆԿՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԵՎ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍՆԱՆԿՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՕՐԵՆՔՆԵՐԻ ՆԱԽԱԳԾԵՐԻ ՓԱԹԵԹԻ ԸՆԴՈՒՆՄԱՆ
1. Ընթացիկ իրավիճակը և իրավական ակտի ընդունման անհրաժեշտությունը
Հայաստանի Հանրապետությունը` որպես միջազգային տնտեսական հարաբերությունների սուբյեկտ հաճախ մասնակցում է դրանց նաև իր կողմից կնքվող և վավերացվող միջազգային պայմանագրերի հիման վրա, որոնք ապահովում են, ի թիվս այլնի, ենթակառուցվածքային, տրանսպորտային, տարանցիկ, էներգետիկ և ներդրումային ծրագրերի իրագործումը: Նման ծրագրերի իրագործման ժամանակակից պրակտիկան, որպես կանոն, ենթադրում է նաև Հայաստանի Հանրապետությունում առանձին ընկերության ստեղծում, որի կանոնադրական կապիտալում մասնակցություն կարող են ունենալ Հայաստանի Հանրապետությունը և օտարերկրյա պետությունը նույնպես, այդ թվում՝ նրանց լիազորած մարմինը կամ կազմակերպությունը, կամ միջազգային կազմակերպությունը:
Նման միջազգային պայմանագրերով, որպես կանոն, համաձայնեցվում են նաև ընկերության կառավարման հիմնարար սկզբունքները՝ բաժնետերերի մասնակցության հարաբերակցությունը, կառավարման մարմինների ձևավորման կարգը, որոշումների ընդունման առանձնահատկությունները, առանձին հարցերով փոխադարձ համաձայնության իրավունքները, բաժնետոմսերի օտարման սահմանափակումները, ինչպես նաև ծրագրի իրականացմանը մասնակցող անձանց ընտրության ընթացակարգերը: Այդ պայմանավորվածությունները, լինելով միջպետական բանակցությունների արդյունք, հաճախ տարբերվում են «Բաժնետիրական ընկերությունների մասին» օրենքի ընդհանուր կարգավորումներից[footnoteRef:1]: [1:  Հատկանշական է, որ նմանօրինակ իրավիճակ է առաջանալու նաև ԹՐԻՓՓ ծրագրի շրջանակում Հայաստանի Հանրապետությունում համապատասխան ընկերության հիմնադրման և գործունեության կապակցությամբ՝ հիմք ընդունելով Հայաստանի Հանրապետության և Ամերիկայի Միացյալ Նահանգների միջև «Թրամփի ուղի՝ հանուն միջազգային խաղաղության և բարգավաճման» նախագծի (ԹՐԻՓՓ) վերաբերյալ ռազմավարական համագործակցության մասին շրջանակային համաձայնագրի դրույթները] 

Մինչդեռ «Բաժնետիրական ընկերությունների մասին» օրենքի կարգավորումների զգալի մասը կրում է իմպերատիվ բնույթ՝ միտված լինելով ընդհանուր առմամբ այդ հարաբերությունների առարկայի կարգավորմանը, որպիսի մոտեցումը, սակայն հաշվի չի առնում տարբեր առանձնահատկությունները և դեպքերը: Նշված հանգամանքով պայմանավորված էլ, նույն օրենքով նախատեսվում են բացառություններ առանձին ոլորտային կազմակերպությունների մասով՝ թույլ տալով այդ հարաբերությունները կարգավորել այլ իրավական ակտերով: Իր հերթին, Օրենքի 1-ին հոդվածի 6-րդ մասը նախատեսում է, որ եթե Հայաստանի Հանրապետության միջազգային պայմանագրերով սահմանվում են բաժնետիրական ընկերությունների գործունեությունը կարգավորող այլ նորմեր, քան նախատեսված են նույն օրենքով, ապա կիրառվում են պայմանագրերի նորմերը: Սակայն այս կարգավորումը գործում է միայն այնքանով, որքանով համապատասխան նորմն ուղղակիորեն սահմանված է հենց միջազգային պայմանագրով: Այնինչ, միջազգային պայմանագիրը, որպես կանոն, չի կարող կարգավորել ընկերության կորպորատիվ կառավարման մանրամասները՝ ընդհանուր ժողովի և խորհրդի նիստերի գումարման կարգը, որոշումների ընդունման քվեարկության շեմերը, գործարքների հաստատման ընթացակարգերը, բաժնետոմսերի օտարման կարգը և այլն:
Նշվածի համատեքստում հարկ է նկատի ունենալ, որ Հայաստանի Հանրապետության Սահմանադրության 5-րդ հոդվածի 3-րդ մասի համաձայն՝ միջազգային պայմանագրերի և օրենքների նորմերի միջև հակասության դեպքում կիրառվում են միջազգային պայմանագրերի նորմերը: Սահմանադրական այս կարգավորումը վերաբերում է միջազգային պայմանագրին և չի տարածվում դրա հիման վրա կնքվող մասնավոր իրավական պայմանագրերի վրա: Հետևաբար, անհրաժեշտ է օրենսդրական մակարդակում ուղղակիորեն նախատեսել այն հարցերի շրջանակը, որոնց մասով թույլատրվում է օրենքից տարբերվող կարգավորում այն դեպքերում, երբ առկա է միջազգային պայմանագրի հիման վրա տնտեսական գործունեության կարգավորման անհրաժեշտություն: Նման մոտեցումը ոչ միայն համապատասխանում է սահմանադրական կարգավորման ոգուն՝ ապահովելով իրավական ակտերի հիերարխիան, այլև հաշվի է առնում ժամանակակից տնտեսության և միջազգային փոխշահավետ համագործակցության առանձնահատկությունները՝ հնարավորություն տալով նման իրավիճակների հստակ և ճկուն կարգավորման:
Մասնավորապես, գործող իրավակարգավորման պայմաններում յուրաքանչյուր նման ծրագրի համար անհրաժեշտ կլիներ ընդունել առանձին օրենք՝ կոնկրետ ընկերության համար անհատական կարգավորում սահմանելով: Նման մոտեցումը հանգեցնում է օրենսդրության մասնատմանը, համադրելի իրավիճակներում տարբեր կարգավորումների կիրառմանը, ինչպես նաև օրենսդրական գործընթացի անհարկի ծանրաբեռնմանը: Բացի այդ, այն չի համապատասխանում իրավական նորմի ընդհանուր բնույթի և իրավական որոշակիության պահանջներին:
Այդ իսկ պատճառով նախագծերի փաթեթով առաջարկվում է ոչ թե առանձին ծրագրի կամ առանձին ընկերության համար անհատական կարգավորում, այլ «Բաժնետիրական ընկերությունների մասին» օրենքում ընդհանուր և մշտապես գործող մեխանիզմի ներդրում, որը կկիրառվի բոլոր այն դեպքերում, երբ միաժամանակ առկա են երկու պայման՝
1) ընկերությունը ստեղծված է Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով.
2) Հայաստանի Հանրապետությունն ունի ընկերության կանոնադրական կապիտալում 25 տոկոս և ավելի մասնակցություն:
Առաջարկվող մեխանիզմի առանցքային երաշխիքն այն է, որ այն գործարկվում է բացառապես Ազգային ժողովի կողմից վավերացված միջազգային պայմանագրի առկայության դեպքում: Այսինքն՝ օրենսդիր մարմինը յուրաքանչյուր կոնկրետ դեպքում պահպանում է որոշում կայացնելու իր լիազորությունը՝ համապատասխան պայմանագրի վավերացման միջոցով, իսկ օրենքը սահմանում է միայն այն շրջանակը, որի սահմաններում առանձնահատկություններ կարող են նախատեսվել: Երկրորդ երաշխիքը հարցերի փակ ցանկն է. օրենքից տարբերվող կարգավորումներ թույլատրվում են բացառապես օրենքով ուղղակիորեն թվարկված կարգավորումների մասով, իսկ մնացած բոլոր հարցերի մասով շարունակում են գործել օրենքի ընդհանուր դրույթները:
Իր հերթին, մասնակցության 25 տոկոս շեմն ընտրվել է՝ հաշվի առնելով «Բաժնետիրական ընկերությունների մասին» օրենքի՝ որակյալ մեծամասնության (ձայների 3/4) տրամաբանությունը, որի պայմաններում պետության նման ծավալի մասնակցությունը դառնում է էական և թույլ է տալիս ընկերության կառավարման մարմիններում իրականում պաշտպանել հանրային շահը: 
Հատկանշական է, որ պետության մասնակցությամբ կամ միջազգային պայմանագրի հիման վրա ստեղծված ընկերությունների համար ընդհանուր կորպորատիվ օրենսդրությունից առանձնահատկություններ սահմանելու մոտեցումը խորթ չէ նաև միջազգային պրակտիկայում:
Այսպես, Գերմանիայի Բաժնետիրական ընկերությունների մասին օրենքը (Aktiengesetz) իր չորրորդ գրքի առաջին մասը վերնագրել է «Հատուկ դրույթներ հանրային իրավունքի տարածքային միավորների մասնակցության դեպքում» (§§ 394-395)[footnoteRef:2], որտեղ հանրային միավորի նախաձեռնությամբ դիտորդ խորհրդում ընտրված կամ ուղարկված անդամներն այդ միավորին ներկայացվող հաշվետվությունների մասով գաղտնիության պարտականություն չեն կրում, իսկ գաղտնիության պարտականությունը տեղափոխվում է հաշվետվությունն ստացող պաշտոնատար անձանց վրա: [2:  https://www.gesetze-im-internet.de/aktg/ ] 

Իտալիայի «Հանրային մասնակցությամբ ընկերությունների միասնական տեքստի» (D.lgs. 19.08.2016 թիվ 175) 1-ին հոդվածի 3-րդ մասը սահմանում է, որ այն ամենի մասով, ինչով այդ ակտեը առանձնահատուկ կարգավորումներ չի պարունակում, կիրառվում են Քաղաքացիական օրենսգրքի՝ ընկերությունների մասին և մասնավոր իրավունքի ընդհանուր նորմերը: Այս իրավական ակտով, ըստ այդմ, նախատեսվում են մի շարք առանձնահատկություններ, որոնք տարբերվում են կորպորատիվ հարաբերությունների ընդհանուր իրավակարգավորումից[footnoteRef:3]: [3:  https://www.normattiva.it/uri-res/N2Ls?urn:nir:stato:decreto.legislativo:2016-08-19;175 ] 

Ղազախստանի Հանրապետությունում «Սամրուկ-Ղազինա» ազգային բարեկեցության հիմնադրամը գործում է «Ազգային բարեկեցության հիմնադրամի մասին» և «Բաժնետիրական ընկերությունների մասին» օրենքների, Կառավարության հետ փոխգործակցության համաձայնագրի և իր կանոնադրության հիման վրա՝ Կառավարության՝ որպես միակ բաժնետիրոջ, լիազորությունների և պետական կարգավորիչ գործառույթների տարանջատմամբ[footnoteRef:4]: Այստեղ էլ նախատեսվել են ընկերության հիմնադրման, կառավարման, կառավարման մարմիների իրավասությունների և մի շարք այլ առանձնահատկություններ։ [4:  https://adilet.zan.kz/eng/docs/Z1200000550 ] 

Այսպես, միջազգային պայմանագրերի հիման վրա ստեղծվող ընկերությունների գործառույթները, որպես կանոն, ներառում են նաև ծրագրի իրականացման համար անհրաժեշտ կազմակերպությունների ստեղծումը և դրանցում մասնակցության ձեռքբերումը, ծրագրի իրականացմանը մասնակցող մասնավոր գործընկերների ընտրությունը և համապատասխան պայմանագրերի նախապատրաստումը, ինչի կապակցությամբ առաջանում է դրանց առանձնահատուկ կարգավորման անհրաժեշտությունը: Իր հերթին, այդ գործառույթները հատվում են Հայաստանի Հանրապետության քաղաքացիական օրենսգրքով, «Գնումների մասին», «Տնտեսական մրցակցության և սպառողների շահերի պաշտպանության մասին», «Պետություն-մասնավոր գործընկերության մասին», «Սնանկության մասին» օրենքներով և Սնանկության օրենսգրքով սահմանված ընթացակարգերի հետ, ինչով պայմանավորված՝ առաջարկվում է համապատասխան լրացումներ կատարել նաև նշված օրենքներում՝ կիրառելով նույն երկու չափանիշները և ապահովելով փաթեթի միասնականությունը:
2. Առաջարկվող կարգավորման բնույթը
«Բաժնետիրական ընկերությունների մասին» օրենքում լրացումներ կատարելու մասին նախագծով առաջարկվում է՝
1) օրենքի 1-ին հոդվածը լրացնել 6.1-ին մասով, որով Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով ստեղծված ընկերությունների նկատմամբ օրենքի դրույթների կիրառումը կապվում է օրենքի 3.1-ին հոդվածով սահմանված առանձնահատկությունների հետ.
2) օրենքը լրացնել 3.1-ին հոդվածով, որով՝
ա. սահմանվում է հատուկ կարգավորման կիրառման շրջանակը՝ Հայաստանի Հանրապետության վավերացրած միջազգային պայմանագրի հիման վրա և դրա իրագործման նպատակով ստեղծված ընկերություններ, որոնցում Հայաստանի Հանրապետությունն ունի 25 տոկոս և ավելի մասնակցություն.
բ. ամրագրվում է օրենքի դրույթներից տարբերվող կարգավորումներ նախատեսելու հնարավորություն՝ ընկերության կանոնադրությամբ կամ բաժնետիրական համաձայնագրով.
գ. սահմանվում է այն հարցերի փակ ցանկը, որոնց մասով թույլատրվում է օրենքից տարբերվող կարգավորում՝ խոշոր գործարքներ, գործարքներում շահագրգռվածություն, ընդհանուր ժողովի նիստերը և որոշումների կայացումը, խորհրդի ձևավորումը, նիստերը և որոշումների կայացումը, բաժնետոմսերի օտարման դեպքում նախապատվության իրավունքը, բաժնետերերի պահանջով բաժնետոմսերի հետգնումը, դուստր և կախյալ ընկերությունների հետ պատասխանատվություն կրելու կարգավորումները, բաժնետերերի պատասխանատվությունը.
դ. նախատեսվում է, որ ընկերության կանոնադրությունը, ներառյալ՝ դրա փոփոխությունները, լրացումները կամ նոր խմբագրությամբ հաստատելը, ենթակա է Կառավարության կողմից հաստատման: Այս կարգավորումն ապահովում է հանրային շահի պաշտպանության լրացուցիչ երաշխիք՝ հաշվի առնելով, որ օրենքից տարբերվող կարգավորումները նախատեսվում են հենց կանոնադրությամբ:
«Գնումների մասին» օրենքում լրացում կատարելու մասին նախագծով օրենքի գործողությունից բացառվում են նույն չափանիշներին համապատասխանող ընկերությունների կնքած գործարքները:
«Տնտեսական մրցակցության և սպառողների շահերի պաշտպանության մասին» օրենքում լրացում կատարելու մասին նախագծով օրենքի գործողությունը՝ տնտեսական մրցակցության պաշտպանության մասով, չի տարածվում նույն չափանիշներին համապատասխանող ընկերությունների վրա:
«Պետություն-մասնավոր գործընկերության մասին» օրենքում լրացում կատարելու մասին նախագծով օրենքի գործողությունը չի տարածվում նույն չափանիշներին համապատասխանող ընկերությունների վրա:
«Սնանկության մասին» օրենքում և Սնանկության օրենսգրքում լրացում կատարելու մասին նախագծերով բաժնետերերի պատասխանատվության մասով դրանց գործողությունը չի տարածվում նույն չափանիշներին համապատասխանող ընկերությունների բաժնետեերի վրա:
3. Նախագծերի մշակման գործընթացում ներգրավված ինստիտուտները և անձինք
Նախագծերի փաթեթը մշակվել է Արդարադատության նախարարության կողմից:
4. Ակնկալվող արդյունքը
Նախագծերի փաթեթի ընդունման արդյունքում կստեղծվի ընդհանուր և մշտապես գործող օրենսդրական մեխանիզմ, որը կկիրառվի Հայաստանի Հանրապետության վավերացրած միջազգային պայմանագրերի հիման վրա և դրանց իրագործման նպատակով ստեղծվող բոլոր ընկերությունների նկատմամբ՝ պետության՝ 25 և ավելի տոկոս մասնակցության պայմաններում:
Մասնավորապես՝
1) կապահովվի միջազգային պայմանագրերով ստանձնված պարտավորությունների կատարման համար անհրաժեշտ իրավական հիմքը՝ ընկերության ստեղծման, կանոնադրության պետական գրանցման և կառավարման մարմինների գործունեության մասով.
2) կբացառվի յուրաքանչյուր նոր միջպետական ծրագրի համար առանձին օրենք ընդունելու անհրաժեշտությունը՝ ապահովելով համադրելի իրավիճակներում միատեսակ կարգավորում և օրենսդրական գործընթացի տնտեսում.
3) կպահպանվի «Բաժնետիրական ընկերությունների մասին» օրենքի ընդհանուր կարգավորման ամբողջականությունը, քանի որ օրենքից տարբերվող կարգավորումներ թույլատրվում են բացառապես փակ ցանկով նախատեսված հարցերի մասով, իսկ հատուկ ռեժիմը չի տարածվում պետական մասնակցությամբ այլ ընկերությունների վրա.
4) կբարելավվեն միջպետական ծրագրերի իրականացման համար ֆինանսավորման ներգրավման պայմանները՝ ներդրողների և ֆինանսավորող կազմակերպությունների համար ապահովելով իրավական կանխատեսելիություն:
5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները, այլ իրավական ակտերում փոփոխություններ և լրացումներ կատարելու անհրաժեշտությունը
Նախագծերի փաթեթի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում, պետական բյուջեի եկամուտներում և ծախսերում փոփոխություններ չեն նախատեսվում: 
Նախագծերի փաթեթի ընդունումն ինքնին այլ իրավական ակտերում փոփոխություններ և լրացումներ կատարելու անհրաժեշտություն չի առաջացնում:
6. Կապը ռազմավարական փաստաթղթերի հետ
Նախագծերի փաթեթը բխում է Կառավարության 2026 թվականի օգոստոսի 20-ի թիվ 1236-Ա որոշմամբ հաստատված Հայաստանի Հանրապետության Կառավարության 2026-2031 թվականների ծրագրի 3-րդ բաժնի 1-ին գլխի 1-ին պարագրաֆով նախատեսված նպատակների իրագործման անհրաժեշտությունից:
